CELEX: 32016D0420
Language: bg
Date: 2016-03-18 00:00:00
Title: Решение за изпълнение (ЕС) 2016/420 на Комисията от 18 март 2016 година относно несъответствие на таксови единици за 2015 година за зони за събиране на такси, определени съгласно член 17 от Регламент за изпълнение (ЕС) № 391/2013 на Комисията (нотифицирано под номер С(2016) 1592) (Текст от значение за ЕИП)

22.3.2016   
               
               
                  BG
               
               
                  Официален вестник на Европейския съюз
               
               
                  L 75/63
               
            РЕШЕНИЕ ЗА ИЗПЪЛНЕНИЕ (ЕС) 2016/420 НА КОМИСИЯТА
      от 18 март 2016 година
      относно несъответствие на таксови единици за 2015 година за зони за събиране на такси, определени съгласно член 17 от Регламент за изпълнение (ЕС) № 391/2013 на Комисията
      
         
            (нотифицирано под номер С(2016) 1592)
         
      
      (само текстовете на немски, нидерландски и френски език са автентични)
      (текст от значение за ЕИП)
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕО) № 550/2004 на Европейския парламент и на Съвета от 10 март 2004 г. за осигуряването на аеронавигационно обслужване в единното европейско небе (Регламент за осигуряване на обслужване) (1), и по-специално член 16, параграф 1 от него,
      като взе предвид Регламент за изпълнение (ЕС) № 391/2013 на Комисията от 3 май 2013 г. година за установяване на обща схема за таксуване на аеронавигационното обслужване (2), и по-специално член 17, параграф 1, буква д) от него,
      като има предвид, че:
      
                  (1)
               
               
                  С Регламент за изпълнение (ЕС) № 391/2013 на Комисията е определена обща схема за таксуване на аеронавигационното обслужване. Общата схема за събиране на такси е съществен елемент за постигане на целите на схемата за ефективност, създадена съгласно член 11 от Регламент (ЕО) № 549/2004 на Европейския парламент и на Съвета (3) и Регламент за изпълнение (ЕС) № 390/2013 на Комисията (4).
               
            
                  (2)
               
               
                  В Решение за изпълнение 2014/132/ЕС на Комисията (5) са определени валидни за целия Европейски съюз цели за ефективност, включително цел за разходоефективност на аеронавигационното обслужване по маршрута, която е изразена в установени единични разходи за предоставяне на такива услуги през втория референтен период, обхващащ годините от 2015 г. до 2019 г. включително.
               
            
                  (3)
               
               
                  В член 17, параграф 1, буква в) и член 17, параграф 2 от Регламент за изпълнение (ЕС) № 391/2013 е предвидено Комисията да направи оценка на таксовите единици за 2015 г. за зоните за събиране на такси, представени на Комисията от държавите членки след преразглеждането на целите за разходоефективност по силата на Решение за изпълнение (ЕС) 2015/347 на Комисията (6). При тази оценка се проверява съответствието на тези таксови единици с изискванията по регламенти за изпълнение (ЕС) № 390/2013 и (ЕС) № 391/2013.
               
            
                  (4)
               
               
                  Комисията извърши своята оценка на таксовите единици със съдействието на Органа за преглед на ефективността, натоварен да подпомага Комисията в прилагането на Схемата за ефективност съгласно член 3 от Регламент за изпълнение (ЕС) № 390/2013, както и със съдействието на Централната служба на Евроконтрол за пътните такси, като бяха използвани данните и допълнителната информация, предоставени от държавите членки до 1 юни 2015 г., както и съответната информация, предоставена като част от преразгледаните планове за ефективност. Оценката също така отчете внесените от държавите членки корекции в единичните ставки след последвалия обмен между Комисията, Органа за преглед на ефективността и съответните държави членки. Също така в оценката на таксовите единици за 2015 г. бе отчетен докладът на Органа за преглед на ефективността относно преразгледаните планове за ефективност за втория референтен период, подаден до Комисията на 15 октомври 2015 г.
               
            
                  (5)
               
               
                  Въз основа на тази оценка Комисията установи, в съответствие с член 17, параграф 1, буква д) от Регламент (ЕС) № 391/2013, че за 2015 г. таксовите единици за зоните за събиране на такси по маршрута, представени от Белгия, Германия, Люксембург, Нидерландия и Франция не са в съответствие с регламенти за изпълнение (ЕС) № 390/2013 и (ЕС) № 391/2013.
               
            
                  (6)
               
               
                  В член 11, параграф 1 от Регламент за изпълнение (ЕС) № 390/2013 се предвижда националните надзорни органи на държавите членки да изготвят планове за ефективност, съдържащи цели за ефективност, съответстващи на целите за ефективност за целия Съюз. Съгласно член 11, параграф 2 и приложение IV към Регламент за изпълнение (ЕС) № 391/2013, таксовите единици се изчисляват въз основа на установените разходи по маршрута и прогнозираните единици обслужване, определени в плана за ефективност на дадена държава членка, т.е. на установените единични разходи по маршрута. Докато целите за ефективност на Белгия, Франция, Германия, Люксембург и Нидерландия не бъдат сметнати за съобразени с целите на целия Съюз, таксовите единици, изчислени въз основа на тях, не могат да се смятат за съответстващи на разпоредбите на регламенти за изпълнение (ЕС) № 390/2013 и (ЕС) № 391/2013.
               
            
                  (7)
               
               
                  Съгласно член 17, параграф 1, буква д) от Регламент за изпълнение (ЕС) № 391/2013 съответните държави членки следва да бъдат уведомени за констатациите на Комисията.
               
            
                  (8)
               
               
                  Като се има предвид, че преразгледаните планове за ефективност за втория референтен период не бяха приети преди 1 ноември на годината, предшестваща втория референтен период, следва да се напомни, че съгласно член 17, параграф 2 от Регламент за изпълнение (ЕС) № 391/2013 от държавите членки се изисква в случаите, когато това е необходимо, да преизчислят таксовите единици за 2015 г. за зоните за събиране на такси въз основа на приетите окончателни планове за ефективност и да пренесат всяка евентуална разлика, дължаща се на временното прилагане на посочените в настоящото решение таксови единици, съответно в изчислението на таксовите единици за следващата година,
               
            ПРИЕ НАСТОЯЩОТО РЕШЕНИЕ:
      Член 1
      Посочените в приложението към настоящото решение таксови единици за 2015 г. за зоните за събиране на такси не са в съответствие с изискванията в регламенти за изпълнение (ЕС) № 390/2013 и (ЕС) № 391/2013.
      Член 2
      Адресати на настоящото решение са Кралство Белгия, Федерална република Германия, Френската република, Великото херцогство Люксембург и Кралство Нидерландия.
      
         Съставено в Брюксел на 18 март 2016 година.
         
            
               За Комисията
            
            Violeta BULC
            
               Член на Комисията
            
         
      
      
         (1)  ОВ L 96, 31.3.2004 г., стр. 10.
      
         (2)  ОВ L 128, 9.5.2013 г., стр. 31.
      
         (3)  Регламент (ЕО) № 549/2004 на Европейския парламент и на Съвета от 10 март 2004 г. за определяне на рамката за създаването на Единно европейско небе (рамков регламент) (ОВ L 96, 31.3.2004 г., стр. 1).
      
         (4)  Регламент за изпълнение (ЕС) № 390/2013 на Комисията от 3 май 2013 г. за определяне на схема за ефективност на аеронавигационното обслужване и мрежовите функции (ОВ L 128, 9.5.2013 г., стр. 1).
      
         (5)  Решение за изпълнение 2014/132/ЕС на Комисията от 11 март 2014 г. за определяне на валидни за целия Европейски съюз цели за ефективност на мрежата за управление на въздушното движение и алармени прагове, отнасящи се за втория референтен период 2015—2019 г. (ОВ L 71, 12.3.2014 г., стр. 20).
      
         (6)  Решение за изпълнение (ЕС) 2015/347 на Комисията от 2 март 2015 година относно несъгласуваността на определени цели, включени в националните планове или плановете за функционалните блокове въздушно пространство, представени съгласно Регламент (ЕО) № 549/2004 на Европейския парламент и на Съвета с валидните за целия Европейски съюз цели за ефективност, отнасящи се за втория референтен период, както и препоръки за изменение на тези цели (ОВ L 60, 4.3.2015 г., стр. 48).
      
         ПРИЛОЖЕНИЕ
         
            Представени таксови единици по маршрут за 2015 г. за зони за събиране на такси, които не са в съответствие
         
         
                      
                  
                  
                     Зона за събиране на такси
                  
                  
                     Представена таксова единица за 2015 г. по маршрут в национална валута (*) (код по ISO)
                  
               
                     1
                  
                  
                     Белгия — Люксембург
                  
                  
                     68,76
                  
               
                     2
                  
                  
                     Франция
                  
                  
                     69,34
                  
               
                     3
                  
                  
                     Германия
                  
                  
                     88,22
                  
               
                     4
                  
                  
                     Нидерландия
                  
                  
                     66,57
                  
               
            (*)  Посочените тук таксови единици не включват административната таксова единица, която е спомената в член 18, параграф 1 от Регламент за изпълнение (ЕС) № 391/2013 и се прилага за държавите — страни по Многостранното споразумение на Евроконтрол за пътните такси.